b'\n_START_ARTICLE_\nPickup (instrument)\n_START_PARAGRAPH_\nEn pickup er en komponent som omformer vibrasjoner i et musikkinstrument til et elektronisk lydsignal som kan sendes videre til en forsterker.\n_START_SECTION_\nMagnetisk pickup\n_START_PARAGRAPH_\nP\xc3\xa5 elektriske gitarer er en pickup vanligvis en rad med sm\xc3\xa5 magneter, som er laget ved at en kjerne er tvunnet tusenvis av ganger med kobbertr\xc3\xa5d. En pickup best\xc3\xa5r av seks slike magneter, \xc3\xa9n for hver streng, og ligger oftest rett under strengene ved h\xc3\xa5ndens arbeidsomr\xc3\xa5de der et lydhull p\xc3\xa5 en akustisk gitar ville v\xc3\xa6rt. N\xc3\xa5r en streng dirrer i magnetfeltet, alts\xc3\xa5 \xc2\xabforstyrrer\xc2\xbb det, vil det skapes elektrisitet, og dette er et signal som kan sendes videre for amplifikasjon._NEWLINE_En slik pickup fanger ikke opp lyden i rommet slik en vanlig mikrofon vil gj\xc3\xb8re, og feedback (at lyden som allerede er forsterket fanges opp p\xc3\xa5 nytt og forsterkes enda en gang i en loop) vil derfor ikke v\xc3\xa6re et problem.\n_START_SECTION_\nSingle coil\n_START_PARAGRAPH_\nSingle coil-oppsettet, alts\xc3\xa5 en enslig rad med ovennevnte magneter, er sv\xc3\xa6rt s\xc3\xa5rbart for elektriske forstyrrelser som kan lage brumming (hum). Magnetene er i prinsippet antenner, som vil reagere p\xc3\xa5 alle elektromagnetiske forstyrrelser, og ikke bare de kontrollerte forstyrrelsene man \xc3\xb8nsker skal skape lyd av strengenes dirring. \xc3\x85 st\xc3\xa5 for n\xc3\xa6r sin egen forsterker eller hvilket som helst annet elektrisk utstyr kan gi kraftig uling, brumming og forvrengt lyd, noe som har v\xc3\xa6rt en utfordring p\xc3\xa5 scene og i studio hvor man vanskelig kan unng\xc3\xa5 store mengder elektrisk utstyr i umiddelbar n\xc3\xa6rhet. En viktig del av pickupens utvikling har derfor v\xc3\xa6rt \xc3\xa5 klare \xc3\xa5 isolere den, og dagens single coil pickup er noe mindre s\xc3\xa5rbar.\n_START_SECTION_\nHumbucker\n_START_PARAGRAPH_\nHumbucker, eller \xc2\xabto buck the hum\xc2\xbb betyr \xc3\xa5 st\xc3\xa5 imot, \xc2\xabhoppe bukk over\xc2\xbb, brummingen. L\xc3\xb8sningen en pickup av typen humbucker benytter er \xc3\xa5 sette to linjer med magneter som har omvendte poler ved siden av hverandre. \xc3\x85 koble disse sammen ute av fase vil gj\xc3\xb8re at de utligner hverandre._NEWLINE_Siden magnetisme skaper all str\xc3\xb8m som trengs, beh\xc3\xb8ves ingen ekstern str\xc3\xb8mkilde for ovennevnte pickuper, men noen gitarer har en liten forforsterker, preamp, som da vil beh\xc3\xb8ve en liten str\xc3\xb8mkilde som for eksempel et 9 volts batteri._NEWLINE_En jordingsfeil kan gi ogs\xc3\xa5 elektrisk forstyrrelse (buzz) som forsvinner hver gang man holder p\xc3\xa5 strengene eller annet metall p\xc3\xa5 gitaren. Ved \xc3\xa5 ta p\xc3\xa5 gitaren fungerer kroppen som jording eller skjold, og forstyrrelsen forsvinner. Lokale feil i gitarens elektronikk, for eksempel uisolerte ledninger, kan ogs\xc3\xa5 skape slike forstyrrelser.\n_START_SECTION_\nPiezoelektrisk pickup\n_START_PARAGRAPH_\nP\xc3\xa5 akustiske gitarer brukes ofte piezoelektronikk. Piezo er et gresk ord som rett og slett betyr press eller trykk. Elektronikken lages med \xc3\xb8rsm\xc3\xa5 krystaller som produserer elektrisitet n\xc3\xa5r de \xc2\xabplages\xc2\xbb. N\xc3\xa5r de er i fred er krystallene n\xc3\xb8ytrale, og n\xc3\xa5r man beveger p\xc3\xa5 dem oppst\xc3\xa5r det spenning fordi atomene blir flyttet p\xc3\xa5, og s\xc3\xb8ker tilbake til n\xc3\xb8ytral form. En piezopickup lages ved at slike krystaller legges mellom to tynne plater, og plasseres under broen p\xc3\xa5 gitaren. Krystallene vil da reagere p\xc3\xa5 vibrasjonene fra spillingen, og produsere et signal som kan forsterkes._NEWLINE_Siden lyd i rommet ogs\xc3\xa5 f\xc3\xa5r treverket i gitaren til \xc3\xa5 vibrere, kan denne pickupen til dels fange opp u\xc3\xb8nsket lyd, men sammenlignet med mikrofoner er forstyrrelsen minimal. Den vil ikke reagere p\xc3\xa5 elektromagnetisme, og piezoelektronikk er h\xc3\xb8yt ansett og gjengir den akustiske lyden p\xc3\xa5 sv\xc3\xa6rt tilfredsstillende vis._NEWLINE_De fleste akustiske gitarer har en aktiv pickup, som betyr at det er montert en liten preamp, og vil da beh\xc3\xb8ve et 9 volts batteri, men pickupen kan ogs\xc3\xa5 v\xc3\xa6re passiv, er uten batteri, og krever da en ekstern preamp.\n_START_SECTION_\nElektronikk\n_START_PARAGRAPH_\nDersom et instrument har pickup, vil der vanligvis ogs\xc3\xa5 v\xc3\xa6re ulike potentiometre, alts\xc3\xa5 signalkontroller. Eksempler p\xc3\xa5 typiske kontroller er volum, gain, bass, diskant, mellomtone, og gjerne en mulighet for \xc3\xa5 sl\xc3\xa5 av og p\xc3\xa5 enkeltpickuper dersom man har flere. Et potentiometer gir det elektriske signalet motstand, og man kan i prinsippet derfor ikke skru noe opp ved hjelp av dem, bare ned. Ved \xc3\xa5 benytte kontrollene kan man balansere og mikse signalet slik man vil ha det._NEWLINE_Uttrykket gain beskriver hvor mye av originalsignalet, r\xc3\xa5signalet, som fanges opp, og det ideelle er derfor \xc3\xa5 ha gain skrudd s\xc3\xa5 h\xc3\xb8yt som mulig uten at det oppst\xc3\xa5r st\xc3\xb8y. Dersom originalsignalet er svakt vil en forsterker f\xc3\xa5 lite \xc3\xa5 jobbe med, og \xc3\xa5 skru opp volumet vil samtidig skru opp susing som alltid f\xc3\xb8lger med et elektrisk signal. Gain er alts\xc3\xa5 en forsterking av inntakssignalet.'